Source: http://mb.com.mt/haddiem-tal-bim-jerbah-fl-appell-wara-tkeccija-mill-impjieg/
Timestamp: 2018-05-20 09:54:40+00:00
Document Index: 2124262

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Mifsud Bonnici Advocates | Law firm in Malta | Haddiem tal-BIM jerbah fl-Appell wara tkeccija mill-impjieg - Mifsud Bonnici Advocates | Law firm in Malta
Haddiem tal-BIM jerbah fl-Appell wara tkeccija mill-impjieg
Il-Qorti tal-Appell bidlet sentenza tat-Tribunal Industrijali li kien iddeċieda li impjegat kien ċeda d-drittijiet tiegħu meta ffirma karta fi tmiem l-impjieg tiegħu. L-impjegat tal-kumpanija BIM, li hi attiva fl-industrija tal-azzar u l-għamara, dejjem insista li meta ffirma l-irċevuta huwa bl-ebda mod ma kien irrinunzja għad-dritt li jfittex lill-kumpanija għal tkeċċija inġusta.
Il-ħaddiem issottometta appell quddiem il-Qorti ta’ l-Appell presjeduta mill-Imħallef Ray Pace li permezz ta’ decizjoni datata 27 ta’ Ottubru 2011 irrevokat id-deċizjoni tat-Tribunal u ddeċidiet illi b’dik id-dikjarazzjoni l-ħaddiem ma kienx qed jirrinunzja għal kull dritt li kellu skond il-Ligi Industrijali, inkluż li jikkontesta l-kunċett ta’ ‘redundancy’ u l-applikazjoni tiegħu.
L-impjegat kien twaqqaf mix-xogħol wara li kien ilu 37 sena jaħdem mal-istess kumpanija. Ir-raġuni li ngħata għal tmiem l-impjieg kienet sensja, jew “redundancy.” Meta twaqqaf minn xogħolu l-prinċipal ippreżentalu karta mitkuba lesta li kellha annessa magħha l-aħħar paga dovuta u wkoll kien hemm mitkub fuqha l-kliem “nikkonferma li m’għandi l-ebda pretensjoni oħra fil-konfront tal-Kumpanija.” Wara li twaqqaf, il-ħaddiem sar jaf li l-kumpanija m’applikatx ir-regola tal-’last in first out’ skond il-liġi industrijali u wisq anqas ma applikat il-Ftehim Kollettiv. Minħabba f’hekk il-ħaddiem fetaħ kawża fit-Tribunal Industrijali peress li qies it-tkeċċija tiegħu bħala inġusta u mhux skond il-liġi.
Fit-Tribunal Industrijali, il-kumpanija iddefendiet ruħha li la darba l-ħaddiem kien iffirma l-karta li huwa ma kellu l-ebda pretensjoni fil-konfront tagħha meta rċieva l-aħħar ċekk, allura huwa kien irrinunzja għad-dritt li jirrikorri quddiem it-Tribunal fuq tkeċċija inġusta.
It-Tribunal kien qabel mat-teżi tal-kumpanija u waqqa’ l-każ tal-ħaddiem iżda l-Qorti tal-Appell ma qablitx mat-Tribunal. Il-Qorti spjegat li fil-fatt il-ħaddiem ma setax jirrinzunja għad-dritt li jfittex lill-kumpanija għal tkeċċija inġusta ġaladarba fil-mument li ffirma dik il-karta ma kellux iċ-ċans li jivverifika ċertu affarijiet u wkoll setgħu iseħħu avveniment oħra wara li ffirma dik il-karta li jagħtuh id-dritt li jikkontesta t-tkeċċija tiegħu. Il-Qorti qalet li l-ħaddiem lanqas remotament ma wera r-rieda li jċedi kull dritt ta’ azzjoni li kellu sabiex jattakka t-tkeċċija inġusta tiegħu fil-karta li ffirma. Għalhekk il-Qorti tal-Appell ikkonkludiet illi t-Tribunal Industrijali fid-deċizjoni tiegħu “għaġġel wisq u addirittura żbalja, meta b’tant disinvolutura” ddeċieda li bis-sempliċi firma tiegħu fuq dik il-karta l-ħaddiem kien irrinunzja għal kull dritt ta’ azzjoni li huwa seta’ kellu fir-rigward tat-terminazzjoni ta’ mpjieg tiegħu.
Għalhekk il-Qorti tal-Appell laqgħet l-appell tal-ħaddiem, ħassret id-deċizjoni tat-Tribunal u bagħtet il-kawża lura quddiem it-Tribunal Industrijali sabiex jiddeċiedi fuq jekk il-ħaddiem kienx tassew tkeċċa b’mod ingust jew le.
L-impjegat kien assistit minn Dr. Joanne Vella Cuschieri.
Report: Outline permit for 250-year-old garden’s development approvedMario Mallia
Malta law firm nominated for 2014 Offshore Excellence Award